भीष्मकनगर
भीष्मकनगर हे अरुणाचल प्रदेशातील २५०० एकर परिसरात वसलेले एक गाव आहे. हे गाव दिबांग घाटी या जिल्ह्यात येते. आहे. भीष्मकनगरपासून २५ किलोमीटरवर रोइंग हे शहर व ३७७ किमीवर इटानगर आहे.

जवळची पर्यटन स्थळे 
भीष्मकनगर येथून ५ किलोमीटरवर आकाशगंगा नावाचा धबधबा आहे, तर १० किलोमीटर अंतरावर ताम्रेश्वरी देवीचे मंदिर आहे. गावापासून काही किलोमीटरवर माउलिंग राष्ट्रीय उद्यान, सिर्की धबधबा असून आचल घाट हा परिसरही आहे. रोइंगपासून ५६ किलोमीटरवर असणारे मायोदिया हे गिरिस्थान आहे.

उत्खनन 
भीष्मकनगर येथे एक उत्खनन करण्यात आले होते. या उत्खननात इंद्र, ऐरावत, नंदी, सूर्य यांची शिल्पे सापडली. या उत्खननात १२ व्या शतकात बांधलेला १८७० चौरस मी क्षेत्रफळाचा एक विटांचा राजवाडा सापडला आहे. येथेच चौदाव्या शतकात बांधलेल्या एका किल्ल्याचे अवशेष सापडले आहेत. या वास्तू बाराव्या ते सोळाव्या शतकात या भागावर राज्य केलेल्या 'चुटिया' राजघराण्याने बांधल्या असल्याची शक्यता वर्तवली जाते.

आख्यायिका
भीष्मक नगर येथील उइदू मिश्मी जनजातीच्या रुक्मिणीशी भगवान कृष्णांचा विवाह झाला होता असे मानले जाते.हा संदर्भ दृढ करण्यासाठी सांस्कृतिक उपक्रमांचे आयोजन करण्यात येते.गुजरात आणि अरुणाचल प्रदेश या राज्यांचे सांस्कृतिक संपर्क वाढविणे हा या उपक्रमाचा उद्देश असतो.

संदर्भ 
अरुणाचल प्रदेशमधील शहरे
ईशान्य भारत